OnlyFans สตาร์ตอัป 18+ กำลังจะเป็นยูนิคอร์น
ปีที่ผ่านมา ธุรกิจที่เป็นแพลตฟอร์มคอนเทนต์ สามารถเติบโตอย่างก้าวกระโดด จากที่ผู้คนถูกปิดกั้นจากกิจกรรมบนโลกออฟไลน์ จึงต้องหันมาพึ่งโลกออนไลน์กันมากขึ้น แม้แต่แพลตฟอร์มที่มีเนื้อหาสำหรับผู้ใหญ่อย่าง OnlyFans  ก็สามารถสร้างรายได้มากถึง 12,300 ล้านบาท  และมีผู้ใช้งานเพิ่มขึ้นแบบก้าวกระโดดจาก 20 ล้านคน  เพิ่มขึ้นมาเป็น 130 ล้านคน เติบโตขึ้นเป็น 6 เท่า ภายในระยะเวลาเพียงปีเดียว ในปีนี้เองทางบริษัท OnlyFans กำลังลบภาพลักษณ์เดิม จากความเป็นแพลตฟอร์มที่มีเนื้อหา 18+  ให้กลายเป็นแพลตฟอร์มที่เนื้อหากระแสหลักมากขึ้น และมีการคาดการณ์กันว่าหากทำได้สำเร็จ  OnlyFans จะกลายเป็นสตาร์ตอัปที่ได้รับการประเมินมูลค่า ไว้เกินกว่า 3 พันล้านดอลลาร์สหรัฐ หรือราว 3.1 หมื่นล้านบาท ขึ้นแท่นเป็นสตาร์ตอัปยูนิคอร์นเลยทีเดียว แล้ว OnlyFans มีประวัติความเป็นมาอย่างไร  และในปีนี้ ทิศทางเปลี่ยนแปลงครั้งใหม่ของ OnlyFans คืออะไร ? ลงทุนแมนจะเล่าให้ฟัง 
26 มิ.ย. 2564

OnlyFans สตาร์ตอัป 18+ กำลังจะเป็นยูนิคอร์น /โดย ลงทุนแมน
ปีที่ผ่านมา ธุรกิจที่เป็นแพลตฟอร์มคอนเทนต์ สามารถเติบโตอย่างก้าวกระโดด
จากที่ผู้คนถูกปิดกั้นจากกิจกรรมบนโลกออฟไลน์ จึงต้องหันมาพึ่งโลกออนไลน์กันมากขึ้น
แม้แต่แพลตฟอร์มที่มีเนื้อหาสำหรับผู้ใหญ่อย่าง OnlyFans
ก็สามารถสร้างรายได้มากถึง 12,300 ล้านบาท
และมีผู้ใช้งานเพิ่มขึ้นแบบก้าวกระโดดจาก 20 ล้านคน
เพิ่มขึ้นมาเป็น 130 ล้านคน เติบโตขึ้นเป็น 6 เท่า ภายในระยะเวลาเพียงปีเดียว
ในปีนี้เองทางบริษัท OnlyFans กำลังลบภาพลักษณ์เดิม
จากความเป็นแพลตฟอร์มที่มีเนื้อหา 18+
ให้กลายเป็นแพลตฟอร์มที่เนื้อหากระแสหลักมากขึ้น
และมีการคาดการณ์กันว่าหากทำได้สำเร็จ
OnlyFans จะกลายเป็นสตาร์ตอัปที่ได้รับการประเมินมูลค่า
ไว้เกินกว่า 1 พันล้านดอลลาร์สหรัฐ หรือราว 3.1 หมื่นล้านบาท
ขึ้นแท่นเป็นสตาร์ตอัปยูนิคอร์นเลยทีเดียว
แล้ว OnlyFans มีประวัติความเป็นมาอย่างไร
และในปีนี้ ทิศทางเปลี่ยนแปลงครั้งใหม่ของ OnlyFans คืออะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
หากอยากรู้จุดเริ่มต้นของไอเดีย OnlyFans คงต้องย้อนกลับไปในปี 2011
เมื่อ Timothy Stokely หนุ่มชาวอังกฤษ วัย 28 ปี พบว่า Reddit เว็บบอร์ดยอดนิยมนั้น
มีปริมาณคอนเทนต์ในหมวดเกี่ยวกับ “เพศ” น้อยเกินไป
ซึ่งแน่นอนว่าแม้ Reddit จะเป็นแหล่งชุมชนออนไลน์ขนาดใหญ่ แต่ก็ไม่สามารถตอบสนองความต้องการของเขาได้
เขาจึงตัดสินใจสร้างเว็บไซต์ที่ชื่อว่า Glamworship ขึ้นมา เพื่อเป็นแหล่งชุมชนที่นำเสนอเรื่องราวนี้โดยเฉพาะ
จากการที่ Timothy เข้ามาลุยทำธุรกิจด้วยตนเอง รวมไปถึงการทดลองและปรับแต่งไอเดียตลอดเวลาทำให้เขาเข้าใจความต้องการและพฤติกรรมของกลุ่มผู้บริโภคเหล่านี้ได้อย่างลึกซึ้ง
ต่อมา Timothy พบว่ามีคนบางกลุ่มต้องการเป็นคนที่สามารถเสนอคอนเทนต์เองได้
ในปี 2014 เขาจึงสร้าง Custom4U ซึ่งเป็นเว็บไซต์วิดีโอ 18+
ที่ผู้ที่เสียเงินรับชม สามารถขอให้ครีเอเตอร์ในแพลตฟอร์มสร้างคอนเทนต์ที่ตัวเองต้องการ
และจากการพัฒนาและต่อยอดธุรกิจอยู่เสมอ
ส่งผลให้ 2 ปีต่อมา OnlyFans จึงถือกำเนิด
ถึงตรงนี้ หลายคนอาจจะยังสงสัยว่า OnlyFans คืออะไร ?
OnlyFans คือแพลตฟอร์มที่เปิดพื้นที่ให้ผู้คนเข้ามาสร้างคอนเทนต์ของตัวเอง
และสามารถเก็บค่าสมาชิกจากผู้ที่เข้ามาเสพคอนเทนต์ของตน
หากเปรียบเทียบกับแพลตฟอร์มที่คนใช้ทั่วไปก็คงเหมือนกับ Instagram
แต่ต่างที่ผู้รับชมจะต้องเสียค่าใช้จ่ายสำหรับเสพคอนเทนต์
ซึ่งค่าบริการมีตั้งแต่ 150 บาทไปจนถึง 1,500 บาท โดยครีเอเตอร์เป็นคนกำหนดราคา
นอกจากนี้ครีเอเตอร์สามารถเรียกเก็บเงินเพิ่มได้
หากผู้สมัครสมาชิกต้องการเพิ่มความ Exclusive ด้วยการส่งข้อความหาครีเอเตอร์โดยตรง
หรือสามารถส่งคำขอให้ครีเอเตอร์ที่ตนชอบสร้างคอนเทนต์ที่ตัวเองต้องการก็ได้
ถึงตรงนี้คงเดาได้ไม่ยากแล้วว่า OnlyFans สามารถสร้างรายได้จากอะไร
คำตอบก็คือ รายได้จากค่าธรรมเนียม ซึ่งหักจากค่าสมัครสมาชิกของผู้รับชม
โดยครีเอเตอร์จะได้รับเงิน 80% ส่วนที่เหลือ 20% เป็นของ OnlyFans
ปัจจุบันคอนเทนต์บนแพลตฟอร์มที่ได้รับความนิยมมากที่สุดคือ เนื้อหาทางเพศ
แต่รู้หรือไม่ว่า OnlyFans ก็ยังมีคอนเทนต์ประเภทอื่น ๆ ไม่ว่าจะเป็น
- เทรนเนอร์ออกกำลังกาย
- ผู้เชี่ยวชาญด้านกีฬา ทำอาหาร ดนตรี สอนแต่งหน้า สอนศิลปะ
และยังรวมไปถึงเหล่าคนมีชื่อเสียงในวงการศิลปินและนักแสดง
ก็สามารถมาแบ่งปันประสบการณ์ร่วมกับแฟนคลับ
เรียกได้ว่า OnlyFans มีคอนเทนต์ที่ครบครัน
ในขณะเดียวกัน สิ่งที่ทำให้ OnlyFans แตกต่างจากแพลตฟอร์มโซเชียลอื่น
ก็คือ ความ Exclusive หรือ ความที่เรารู้สึกใกล้ชิดกับบุคคลที่ตนชื่นชอบ ต่างจากแพลตฟอร์มทั่วไปที่เน้นการสื่อสารทางเดียว
จากเรื่องนี้ก็คงตอบคำถามใครหลายคนได้แล้วว่า ทำไมผู้ใช้งานถึงยอมเสียเงินของตนเพื่อแลกกับการเข้าถึงบุคคลที่เราสนใจแบบที่จะหาจากแพลตฟอร์มอื่น ๆ ไม่ได้
แม้ว่า OnlyFans จะมีความแตกต่างจากแพลตฟอร์มอื่น
แต่เรื่องสำคัญที่กระตุ้นให้แพลตฟอร์มเติบโตเป็นหลายเท่าตัว ก็คือ “สถานการณ์โควิดระบาด”
เนื่องจากการแพร่ระบาดของโควิด ส่งผลให้หลายธุรกิจต้องสะดุดลง
ทำให้มีผู้คนจำนวนมากต้องทำงานจากที่บ้าน ถูกพักงาน จนไปถึงการถูกไล่ออก
OnlyFans จึงได้กลายมาเป็นช่องทางหนึ่งที่มีโอกาสสร้างรายได้ที่ดี
โดยกลุ่มคนเหล่านี้ เข้ามาลงทะเบียนเป็นครีเอเตอร์กันเป็นจำนวนมาก
ซึ่งก็มีตั้งแต่ นักแสดงภาพยนตร์สำหรับผู้ใหญ่ เชฟทำอาหาร นักดนตรี
เข้ามาลงคอนเทนต์ที่ตัวเองมีทักษะหรือสนใจกัน
ทางฝั่งผู้รับชม เนื่องจากต้องใช้ชีวิตด้วยการกักตัว ถูกตัดขาดจากโลกภายนอก
ทำให้เม็ดเงินที่เคยใช้กับกิจกรรมบนโลกออฟไลน์ จึงไหลเข้ามาสู่โลกออนไลน์แทนที่
เมื่ออุปสงค์และอุปทานมาบรรจบพร้อมกัน
ผลลัพธ์ก็คือ OnlyFans เติบโตเป็นพลุแตก
ปัจจุบัน มีผู้ลงทะเบียนใช้งานถึง 130 ล้านคน เติบโตขึ้นเป็น 6 เท่า ภายในปีเดียว
นอกจากนี้ OnlyFans ยังมีรายได้ 12,300 ล้านบาท กำไรก่อนหักภาษี 2,300 ล้านบาท
จากการเติบโตอย่างก้าวกระโดดและมีฐานผู้ใช้งานที่แข็งแกร่งทำให้เมื่อเร็ว ๆ นี้
ทาง OnlyFans กำลังพูดคุยกับที่ปรึกษา เรื่องหาแหล่งเงินทุนใหม่
เพื่อเตรียมขยายธุรกิจไปสู่กระแสหลักมากขึ้นและลดบทบาทคอนเทนต์ผู้ใหญ่ให้น้อยลง
โดยการมุ่งเน้นเป็นแพลตฟอร์มที่เชื่อมระหว่างคนมีชื่อเสียง เช่น ดาราหรือนักกีฬา
เนื่องจากตัวผู้ก่อตั้งอย่าง Timothy มองเห็นกระแสเหล่าคนดังกำลังเติบโตอย่างน่าประทับใจ
บวกกับยังมีมุมที่คนดังสามารถสร้างคอนเทนต์กับแฟนคลับได้โดยตรง
ซึ่งถือเป็นประสบการณ์ใหม่ ที่จะเข้าถึงผู้ใช้งานในกลุ่มที่กว้างขึ้นกว่าเดิม
โดยที่คอนเทนต์ของกลุ่มคนเหล่านี้ ไม่ได้เกี่ยวกับเรื่องทางเพศ
แต่ก็สามารถดึงดูดให้มีผู้สมัครสมาชิก และยอมเสียเงิน
ซึ่งบางรายสามารถทำรายได้สูงกว่าคอนเทนต์ผู้ใหญ่อีกด้วย
ปัจจุบันมีคนมีชื่อเสียงมากมาย เข้ามาร่วมในแพลตฟอร์ม
เช่น Cardi B ศิลปินชาวอเมริกันวงการแรปเปอร์ชื่อดัง
Swae Lee ศิลปินแรปเปอร์ที่เคยมาฟีเชอริงกับ Post Malone ในเพลง Sunflower
และล่าสุด Floyd Mayweather นักมวยระดับโลกก็เพิ่งเข้าร่วมเช่นกัน
ด้วยทิศทางใหม่ของการทำแพลตฟอร์มที่ไม่เสนอเรื่องราวทางเพศ ก็ทำให้ง่ายต่อการขยายธุรกิจอีกด้วย ทั้งเรื่องการระดมทุนและขยายฐานผู้ใช้งาน
จึงไม่ใช่เรื่องที่น่าแปลกใจว่า ทำไม Timothy ตัดสินใจเลือกเส้นทางนี้
มาถึงตรงนี้ เราก็สามารถสรุปได้ว่า OnlyFans ถือเป็นอีกหนึ่งไอเดียสตาร์ตอัปที่น่าสนใจ
ที่นำความ Exclusive ความเป็นส่วนตัวของกลุ่มคนที่มีฐานแฟนคลับให้เชื่อมต่อ
และเข้าถึงกันในรูปแบบที่ไม่เคยเกิดขึ้นมาก่อนในโซเชียลอื่น
ก็น่าติดตามกันต่อไปว่ากลยุทธ์การรุกเข้าสู่ตลาดกลุ่มที่กว้างขึ้นกว่าเดิม
OnlyFans จะประสบความสำเร็จเหมือนกับตอนที่เข้าไปรุกในตลาดเนื้อหาสำหรับผู้ใหญ่ได้หรือไม่
หากทำได้สำเร็จ แพลตฟอร์มที่มีจุดเริ่มต้นจากเนื้อหา 18+ ตัวนี้
ก็น่าจะกลายมาเป็นสตาร์ตอัปยูนิคอร์นได้ ตามการคาดการณ์..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-